Man verlam gelaat ná rampartyBrett Greenhill en Meg Alexander (Foto: People) “Ons is verpletter en het aanvanklik konstant gevra hoekom dit juis met ons moes gebeur. Ons was só gelukkig en het uitgesien na die groot dag. Maar vrae help nie, want alles gebeur met ŉ doel. Ons sal bid, want daar is krag in gebed.” Só sê Meg Alexander (29) nadat haar verloofde, Brett Greenhill (39), verlede week ná ŉ fratsongeluk van die nek af verlam gelaat is. Greenhill en Alexander het op 2 Desember ŉ gesamentlike ram- en henneparty in Naples in die Amerikaanse deelstaat Florida gehad toe die voorval plaasgevind het. Greenhill was glo besig om sokker saam met sy vriende op die strand te speel, toe hy besluit om in die see te gaan duik. Kelsey, ŉ verpleegster en Alexander se vriendin, het hom in die water sien dryf. “Sy het gevra: ‘Hoekom doen Brett dit? Hoekom dryf hy so?’ Ek het gesê hy is sommer net laf. Daarna het vriende wat saam met hom in die water was begin skree. “Ons het almal in die water ingestorm. Kelsey het sy kop vasgehou nadat hulle hom omgedraai en uit die water gelig het en hy het gesê hy kan nie sy lyf beweeg nie. My ma het daarna 911 gebel. Voor die ambulans daar aangekom het, het ons hom op die sand laat lê. Hy het gesê ‘Meg, ek kan nie enigiets voel nie. Ek is so jammer en ek is so lief vir jou,” het sy aan People vertel. Hy is na die Lee Memorial-hospitaal in Fort Myers geneem. Dokters het aan Alexander gesê Greenhill moes na alle waarskynlikheid sy kop teen ŉ sandbank gestamp het. Brett Greenhill en Meg Alexander (Foto: People) Hy het glo nou ŉ 1% kans om weer te beweeg. “Ons klou aan die 1% kans want as enigiemand dit kan doen, is dit Brett. Hy is die hardwerkendste mens wat ek ken.” Greenhill is tans in die waakeenheid en kan tydelik nie praat nie. “Ons moes ŉ nuwe manier van kommunikeer kry. Ek gaan deur die alfabet en hy sê vir my by watter letter ek moet stop, waarna ek die woorde uitskryf. Die eerste ding wat hy vir my gesê het, is hy is lief vir my, en daarna het hy gevra dat ek geduldig moet wees.” Dokters het egter gesê hy sal binnekort sy vermoë om te praat herwin. Die paartjie het hulle intussen tot die skarefinansierings-werbwerf GoFundMe gewend om geld vir mediese onkoste in te samel aangesien Greenhill se mediese fonds reeds uitgeput is. “Ek weet dit gaan ŉ opdraande stryd wees, maar ek gaan elke tree langs hom staan. Dit is ongelooflik om te sien hoeveel mense ons wil ondersteun.” Vir meer inligting, besoek die twee se GoFundMe-webwerf. Bron: People, Fox